Neuvoston asetus (EY) N:o 2292/2001, annettu 20 päivänä marraskuuta 2001, oliiviöljyalan erityistoimenpiteistä annetun asetuksen (ETY) N:o 2262/84 muuttamisesta



Virallinen lehti nro L 308 , 27/11/2001 s. 0001 - 0002



Neuvoston asetus (EY) N:o 2292/2001, annettu 20 päivänä marraskuuta 2001, oliiviöljyalan erityistoimenpiteistä annetun asetuksen (ETY) N:o 2262/84 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), sekä katsoo seuraavaa: (1) Neuvoston asetuksen (ETY) N:o 2262/84(3) 1 artiklan 5 kohdan viimeisen alakohdan mukaisesti neuvosto päättää komission ehdotuksesta ennen 1 päivää tammikuuta 2001 tarkastustoimielinten menojen rahoituksesta markkinointivuoden 2001/2002 jälkeen. (2) Asetusten N:o 136/66/ETY ja (EY) N:o 1638/98 muuttamisesta tukijärjestelmän soveltamisen jatkamisen ja oliiviöljyn laatustrategian osalta 23 päivänä heinäkuuta 2001 annetun neuvoston asetuksen (EY) N:o 1513/2001(4) mukaisesti neuvosto on päättänyt, että uusi tukijärjestelmä otetaan käyttöön 1 päivänä marraskuuta 2004. Nykyinen tukijärjestelmä on voimassa markkinointivuoden 2003/2004 loppuun. Näin ollen olisi säädettävä, että yhteisön osallistumista oliiviöljyn tuotantotukijärjestelmään liittyviä tiettyjä tarkastuksia tekevien toimielinten menojen rahoitukseen jatketaan markkinointivuoden 2003/2004 loppuun. Olisi myös säädettävä, että osallistumista tarkastustoimielinten menojen rahoitukseen jatketaan markkinointivuonna 2004/2005, jotta ne voivat tehdä edelliseen markkinointivuoteen liittyvät tarpeelliset lisätarkastukset ja jotta varmistetaan asetuksen (ETY) N:o 2262/84 1 artiklan 2 kohdassa säädetyn tarkastusjärjestelmän jatkuvuus. Komission olisi vuonna 2003 osana ennen kyseisen alan yhteisen markkinajärjestelyn uudistamista tarkoittavaa valmistelutyötä tarkasteltava, onko yhteisön osallistumista tarkastustoimielinten menojen rahoitukseen tarpeen jatkaa markkinointivuoden 2004/2005 jälkeen. (3) Euroopan yhteisön perustamissopimuksen muutosten vuoksi olisi korvattava viittaus perustamissopimuksen 43 artiklan 2 kohtaan, ON ANTANUT TÄMÄN ASETUKSEN: 1 artikla Muutetaan asetus (ETY) N:o 2262/84 seuraavasti: 1) Korvataan 1 artiklan 5 kohdan toiseksi viimeisessä alakohdassa ilmaisu "kolmen vuoden" ilmaisulla "kuuden vuoden". 2) Korvataan 1 artiklan 5 kohdan viimeinen alakohta seuraavasti: "Komissio tarkastelee vuonna 2003, onko tarpeen jatkaa yhteisön osallistumista toimielinten menoihin, ja antaa tarvittaessa ehdotuksen neuvostolle osana asetuksen (EY) N:o 1638/98 3 artiklan 2 kohdassa säädettyä yhteistä markkinajärjestelyä koskevaa päätöstä. Neuvosto päättää perustamissopimuksen 37 artiklan 2 kohdassa määrättyä menettelyä noudattaen ennen 1 päivää tammikuuta 2002 kyseisten menojen mahdollisesta rahoituksesta." 2 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä marraskuuta 2001. Neuvoston puolesta Puheenjohtaja A. Neyts-Uyttebroeck (1) EYVL C 213 E, 31.7.2001, s. 1. (2) Lausunto annettu 23. lokakuuta 2001 (ei vielä julkaistu virallisessa lehdessä). (3) EYVL L 208, 3.8.1984, s. 11, asetus sellaisena kuin se on viimeksi muutettuna asetuksella (EY) N:o 150/1999 (EYVL L 18, 23.1.1999, s. 7). (4) EYVL L 201, 26.7.2001, s. 4.